Soloppgang på Kværner Stord. 12. desember 2013.
**Aker Solutions Stord**, tidligere *A/S Stord Sildoljefabrik*, *AS Stord*, *AS Stord Verft*, *Aker Kværner Stord AS*,  *Aker Stord AS*, *Aker Solutions AS* og *Kværner Stord* er et verft på Stord i Vestland eid av Aker Solutions ASA. 
Aker Solutions Stord er Norges største offshoreverft med omtrent 1700 ansatte.

Historie
--------

Verftet begynte som en sildeoljefabrikk i 1919, men da fabrikken gikk trått utenom sesongen, begynte man å reparere skip og produsere utstyr til omkringliggende industri i lavsesongen. Da den andre verdenskrigen var over, gikk en over til å bygge skip. Det første skipet som stod ferdig på verftet, var «Midthordland» fra 1947. I starten ble det bygd mange fiske- og slepebåter, men etter hvert gikk en over til større skip og til slutt tankskip helt opp til 285 000 tonn. 
I 1958 gikk verftet inn i Aker-konsernet.

### Omstilling til oljenæringen

Da oljekrisen kom i 1970-årene, ble det derimot en brå stopp for denne skipsindustrien, men samtidig hadde en så vidt begynt å bygge oljeplattformer. Den første plattformen som ble bygget på Aker Stord var Statfjord A. Flere condeep-plattformer fulgte, som Gullfaks-plattformene, Oseberg A og Troll A.

Utover på 1990-årene og frem til 2013 bygget Aker Stord en rekke halvt nedsenkte plattformer som Snorre A og B, Njord og Kristin, i tillegg til produksjons- og lagringsskipene Norne og Åsgard A.

### Plattformdekk

Kværner bygde plattformdekkene (topsides) til Gjøa, Eldfisk, Grane- og Edvard Grieg-plattformene, samt boligplattformen til Johan Sverdrup-feltet.

### Landanlegg

Utover 2000 tallet vant Kværner flere kontrakter på etablering eller utvidelse av oljeraffinerier og gasskraftverk, som Kårstø gasskraftverk, Kollsnes, Mongstad, Snøhvit LNG og Nyahmna gassterminal.

### Fornybar energi

Fra 2020 begynte Kværner å fokusere mer på prosjekter innen fornybar energi, ulike typer industrianlegg, karbonfangst hydrogen og havoppdrett. Selskapet begynte å posisjonere seg for å vinne kontrakter i Europa, Asia og Nord-Amerika.

### Fusjon med Aker Solutions

11. november 2020 fusjonerte Kværner ASA med Aker Solutions. Bakgrunnen for fusjonen var å styrke konkurransekraften innenfor sine fokusområder.

Infrastruktur
-------------

Verftet har et areal på 123 000 m2 og 10 000 m2 i kontorareal. I 2012 ble det reist en ny traverskran *Storen*, som har en kapasitet på 1050 tonn. En utvidelse av verftsområdet stod ferdig i september 2020. Det inkluderte 17 000 kvadratmeter nytt produksjonsareal, en 266 meter lang ny kaifront (*Storakaien*), en 2 000 kvadratmeter stor ny kaipir (*Røgeneset*), dypvannsområde med dybde på 16 meter og 100 meter forlenget kranbane for «Storen».

### Demoleringsanlegg

På Eldøyane har verftet et eget anlegg på 80 dekar for resirkulering av offshoreinstallasjoner.

### Innkvartering

Da mange av prosjektene til Aker Solutions er avhengig av innleid personell, i tillegg til egen arbeidsstokk, sto anleggshotellet *Akershus* ferdig i 1985 med 384 rom i nær tiknytning til verftet.

Rundt *Akershus* er det i tillegg en brakkeleir med 600 rom, samt en egen leir på Heiane Vest med 350 rom.

Et utvalg av prosjekt
---------------------

| Prosjekt | Konsept | Type | Avtaletype | Operatør | Arbeidsomfang | Ferdigstillelse |
| --- | --- | --- | --- | --- | --- | --- |
| Kollsnes MEG Upgrade project |  | Prosesseringsanlegg for gass |  | Gassco |  | 2022 |
| Hywind Tampen |  | Flytende vindturbiner |  | Equinor |  | 2022 |
| Johan Castberg |  | FPSO |  | Equinor |  | 2024 |
| Johan Sverdrup |  | Riser platform modification | EPCI | Equinor |  | 2022 |
| Njord A |  | Produksjonsplattform | EPC | Equinor | Oppgraderinger | 2022 |
| Johan Sverdrup |  | Boligplattform | EPC | Equinor |  | 2019 |
| Nyhamna Expansion Project |  | Landanlegg | EPCM | Shell |  | 2018 |
| Aasta Hansteen | Spar | Gassplattform |  | Statoil | Inshore hook-up | 2018 |
| Edvard Grieg |  | Produksjonsplattform | EPC | Lundin Norway |  | 2015 |
| Eldfisk 2/7 S |  | Produksjonsplattform | EPC | ConocoPhillips |  | 2014 |
| Mongstad TCM CO2 capture |  | CO2 renseanlegg |  | Aker Clean Carbon |  | 2012 |
| Kollsnes |  | Landanlegg |  | Statoil |  | 2011 |
| Skarv |  | FPSO |  | Aker BP | Inshore hook-up | 2011 |
| Gjøa |  | Halvt nedsenkbar plattform |  | Statoil |  | 2010 |
| Aker Spitsbergen og Aker Barents | Aker H-6e | Borerigg | EPC | Aker Drilling |  | 2009 |
| Ormen Lange |  | Prosesseringsanlegg for gass |  | Statoil |  | 2008 |
| Snøhvit LNG |  | LNG anlegg |  | Statoil |  | 2006 |
| Kristin |  | Halvt nedsenkbar plattform |  | Statoil |  | 2005 |
| Snorre B |  | Halvt nedsenkbar plattform |  | Norsk Hydro |  | 2001 |
| Åsgard A |  | FPSO |  | Statoil |  | 1999 |
| Eldfisk 2/7 E |  | Vanninnjeksjonsplattform |  | ConocoPhillips |  | 1999 |
| Njord A | Aker P-45 | Produksjonsplattform | EPC | Norsk Hydro |  | 1997 |
| Norne |  | FPSO |  | Statoil |  | 1997 |
| Troll Gas |  | Condeep (CBS) |  | Shell |  | 1995 |
| Snorre A |  | TLP |  | Saga Petroleum |  | 1991 |
| Gullfaks C |  | Condeep (CBS) |  | Statoil |  | 1989 |
| Oseberg A |  | Condeep (CBS) |  | Norsk Hydro |  | 1988 |
| Gullfaks A |  | Condeep (CBS) |  | Statoil |  | 1986 |
| Amazone |  | Jack up rigg |  | Saga Petroleum |  | 1982 |
| Statfjord A |  | Condeep (CBS) |  | Mobil |  | 1977 |

Referanser
----------

1. ↑  .
2. ↑  «Aker Stord blir Kværner». *www.h-avis.no* **(norsk)**. 6. april 2011.
3. ↑
4. ↑  «MS Beaurivage (1975)». *www.aukevisser.nl*.
5. ↑
6. ↑
7. ↑
8. ↑
9. ↑  Andersen, Ina (1. oktober 2018). «Nå er boligmodulen til Sverdrup-feltet ferdig bygget». *Tu.no* **(norsk)**. Besøkt 13. november 2019. «Boligplattformen til Johan Sverdrup-feltet er ferdig bygget ved Kværners verft på Stord.»
10. ↑
11. ↑  «Arkivert kopi». Arkivert fra originalen 5. november 2019. Besøkt 5. november 2019.
12. ↑
13. ↑
14. ↑
15. ↑  «Arkivert kopi». Arkivert fra originalen 5. november 2019. Besøkt 5. november 2019.
16. ↑
17. ↑  «Arkivert kopi». Arkivert fra originalen 22. september 2020. Besøkt 30. september 2020.
18. ↑  «Arkivert kopi» (PDF). Arkivert fra originalen (PDF) 15. januar 2022. Besøkt 15. januar 2022.
19. ↑
20. ↑  «Arkivert kopi». Arkivert fra originalen 15. januar 2022. Besøkt 15. januar 2022.

Eksterne lenker
---------------

* Offisielt nettsted

Portal: Sjøfart